PRACOVNÝ LIST pre birmovancov

**6.2. Vydávam svedectvo o Bohu**

**Doplň chýbajúce slová**

1. Všetci sme pozvaní stať sa po smrti súčasťou Božieho kráľovstva. Preto je aj tvoje vydávanie .................... potrebné. Cirkev sa šíri príťažlivosťou. (porov EG 14)
2. Ako Ježiš kedysi pozval učeníkov, aj dnes pozýva všetkých pokrstených*: „............ do celého sveta a ............ evanjelium všetkému stvoreniu.“ (Mk 16,15)* Pozvaný si aj Ty.
3. Svedectvo o Bohu sa šíri každým dobrom v podobe ............ . Každé dobro pochádza od Boha a má moc premieňať. (porov Mt 5,16)
4. *„..............., kto mňa vyzná pred ľuďmi; aj ja vyznám pred svojím Otcom, ktorý je na nebesiach.“ (Mt 10, 32)*
5. Duch ................ aj teba pozýva, aby si s láskou objal druhých a hľadal ich dobro. Odmenou ti bude stretnutie s Bohom vo večnom živote.
6. Duch Svätý spôsobí, že dostaneš ............. vydávať svedectvo o živom Bohu a jeho vzťahu s tebou. (porov Sk 7-8)
7. Pre toto je lepšie vieru prežívať ako .................. . Ono je miestom, kde sa môžeš deliť o lásku, čas, vieru a starosti. Pretože spoločne ide všetko ľahšie. (CHV 164)

**Zamyslenie**

Kto môže svedčiť o Bohu? Ten, kto má s Ním osobnú skúsenosť. Sme slabí a preto potrebujeme mať v živote viac takýchto osobných skúseností s Bohom. V chvíľke ticha môžeš o tom povedať Ježišovi a o takéto skúsenosti prosiť.

Prečo je potrebné svedčiť o Bohu? Kto v tvojom okolí vydáva svedectvo o Bohu a o živote s Ním? Prečítajte si príbeh svedectva života s Bohom konkrétneho súčasného človeka.

Prečítajte si príbeh sv. Pavla, ktorý je ukážkou pravého a účinného svedectva (Sk 26,9-23), a zdieľajte sa o tom v skupinke​.

* Aký bol Pavol pred tým, než sa stretol s Ježišom (Sk 26,9-11)?
* Aký bol, keď sa stretol s Ježišom (Sk 26,12-18)?
* Ako sa zmenil jeho život potom, čo stretol Ježiša (Sk 26,19-23)?

Na základe tohto príbehu o sv. Pavlovi skús opísať, za celú birmovkovú prípravu, ako teba pretvára Ježiš? Aký bol tvoj život pred tým ako doň vstúpil Ježiš, následne po tom, ako si sa stretol s Ježišom a po tom ako sa zmenil tvoj život po stretnutí sa s Ježišom? Povzbuď iných a vydaj svedectvo o tom, ako Boh pretvára tvoj život. Čo sa v tebe zmenilo počas tvojej birmovkovej prípravy?

Vy ste „Božie teraz“, hovorí sv. otec František mladým. Čo podľa teba znamená tento výraz?

Vydávať svedectvo o Bohu sa dá slovom, konkrétnym skutkom, ale aj svojím životom. Svojimi postojmi, správaním, ľudským prístupom. Napríklad takou vhodnou výbavou na vydávanie svedectva môže byť odvaha, múdrosť, priateľskosť, pokora a tichosť, aj počúvanie, empatia. Spravte si brainstorming ďalších vlastností a kvalít, ktorými možno svedčiť o Bohu svojím vlastným životom.

Ak vydávaš svedectvo o Bohu slovom, bude príťažlivé vtedy, ak bude krátke, autentické a kristocentrické. Rozumieš všetkým týmto výrazom? Čo znamenajú? Lepšie si to budeš pamätať, ak si to zapíšeš.

Podstatou svedectva slovom je kerygma. Keď ohlasuješ kerygmu, hovoríš o Ježišovej zachraňujúcej láske. Skúste si jeden druhému ohlasovať: Kto je Ježiš a kým je pre teba Ježiš? Čo pre teba znamená veriť v Ježiša?

Akú reklamu by si vedel urobiť birmovaneckej príprave? Čo ťa na nej oslovilo?

Aké svedectvo vydávaš na sociálnej sieti? Svedčí o tom, že si kresťan? Ak si ho niekto pozrie, o akých tvojich hodnotách sa dozvie? Povedz, čím by si mohol prispieť, aby sa prostredníctvom teba na sociálnych sieťach šírilo dobro?

**Modlitba**

Ježišu, jediný Pastier svojho stáda, Ty, ktorý si nás všetkých povolal stať sa rybármi ľudí, uschopni nás k povolaniu, ktoré si nám zveril. Učiň nás pozornými k tichým prosbám mnohých bratov a sestier, ktorí ťa bolestne hľadajú v tme a volajú po svetle pravdy a teple lásky. Pre Tvoju najdrahocennejšiu Krv preliatu za nás a za spásu všetkých, daj nám milosť odpovedať na Tvoje volanie, aby sme ti v tejto našej dobe mohli odovzdať celý svet premenený evanjeliom. O to všetko Ťa žiadame na príhovor Panny Márie, Tvojej a našej Matky, ktorej zverujeme túto našu modlitbu. (Modlitba za novú evanjelizáciu)

**Aplikácia do života**

* vydám konkrétne svedectvo o tom, že Ježiš je v mojom živote prítomný cez sociálne siete (aj zdieľanie postu dobrej a hodnotnej myšlienky je svedectvom)
* natočím krátke video o tom, čo pre mňa znamená byť veriacim
* zapojím sa do konkrétnej aktivity vo farnosti alebo ju zorganizuje moja birmovanecká skupinka

**Chýbajúce slová:** 1. svedectva 2. Choďte, hlásajte 3. skutkov; 4. Každého; 5. Svätý; 6. silu; 7. spoločenstvo;

**KOMUNIKAČNÁ HRA** (Icebreaker) – **na úvod stretnutia**. Cieľom hry je „lámať ľady“ – zažiť niečo spolu, odľahčiť napätie. Hra nemusí súvisieť s témou stretnutia.

**Nájdi niekoho, Bingo**

Animátor rozdá každému účastníkovi na začiatku kartu bingo a písacie potreby.

Každý birmovanec hľadá vo svojej skupinke ľudí, ktorí spĺňajú jednu z vecí napísanú v políčkach na karte Bingo. Úlohou je nájsť na každé jedno políčko iného človeka, ktorý spĺňa daný údaj. Ak nájde takého človeka, musí sa mu do príslušného políčka podpísať. Birmovanec nemôže mať na svojej karte Bingo dvakrát podpis od toho istého človeka. Vyhráva ten, kto bude mať prvý podpísané všetky políčka. Vtedy zakričí Bingo a hra sa skončí.

**Karta Bingo:**

Nájdi niekoho, kto...

Do každého okienka získaj podpis iného človeka, pre ktorého platí, že ...

|  |  |  |
| --- | --- | --- |
| Má rád to, čo ja – hudbu alebo šport. | Má viac ako 1 súrodenca. | Narodil sa v tom istom roku ako ja. |
| Nemá rád(a) hríby | Nebýva v rodinnom dome. | Má blond (svetlé) vlasy. |